97 Detractor uel Detrahere

Sapiens, volens nos informari contra detraccionem, dicit, Sap. 1[:11]: *A detraccione parcite lingue*. Nam detractor in detrahendo intoxicat canendo propriam linguam. Quod, tamen, non facit serpens quantumcumque venenosus, quia dimittit venenum in loco quem mordet.

¶ Dicunt naturales quod draco habet linguam multum venenosam, adeo ut aerem inficiat et ille est ignis quod videtur spirare de ore suo, sic detractor. Vnde, detractor vnus est qui loquitur vnum verbum, profertur et tamen vnum verbum in vno momento multas aures et animas inficit, Eccli. 21[:3]: *Dentes leonis dentes ejus, interficientes animas hominum*. Os leonis quia comedit carnes crudas fetet sic os detractoris.

¶ Item, leo fugiendo venatorem carnes existens in dentibus vnguibus tollit, sic tollat verba detractoris qui uult fugere diabolum. Vnde, Bernardus, omnis qui detrahit ostendit seipsum primo vacuum caritate, deinde intendit ut cui detrahit veniat in odium. Ergo, caritatem in quantum in se est, extinguit.

¶ Item, istud vicium directe caritatem impugnat, Eccle. 10[:11]: *Si mordeat serpens in silentio*, non minus *habet* eo *qui occulte detrahit*. Gen. 3[:15], dicitur serpenti, *Tu insidiaberis calcaneo ejus*. Ita detractor calcaneo eius cui detrahit. His, Matt. 12[:34]: *Progenies viperarum*, non *potestis bona loqui, cum sitis* ipsi *mali.* Hieronymus, Ad Ruffinum*,* *Epistola* 72, quid mihi prodest si aliis mala mea referas.

¶ Item, Bernardus, qui horum grauius, detrahere an detrahentem libenter audire, non facile dixerim. Vnde, Gen. 9[:4]: *Carnem cum sanguine non* comedas. Et illud idem, Leu. 7[:14-15] et Act. 15[:20]. Ideo, Philosophus dicit, omne animal comedens carnes crudas habent os fetidum. Et tales bestie sunt magis crudeles quam alie. Nam ille non pertinit illis qui sunt de semine sua. Ideo, dicit Apostolus, Gal. 5[:15]: *Si invicem mordetis, et comeditis : videte ne [ab invicem consumamini]*.

¶ Item, Jac. 4[:11]: *Nolite detrahere* in *alterutrum fratres* in vnum. Hieronymus, vbi supra, Si vis corripere corrigere me quid mihi prodest si aliis mala mea referas si me nesciente alium tuis detractionibus vulneres.

¶ Sic /f.29rb/ singulis loqueris si nulli alteri dixeris, Plane, hoc non est me emendare. Set vicio tuo satisfacere si vis detrahere in te peccata tua, retorque non aliena. Numquam alteri detrahes si te ipsum bene perspexeris, Tullius, libro tercio, *De Officiis*, dicit detrahere alteri et hominis incomodo suum comodum augere magis est contra naturam mors quam aliqua passio humana. Vnde hic Tullius ymaginari de detractore sicut de sartore fure qui de pannis diuersorum subtrahit penas de quibus tamen numquam fiet decens vestis et tamen aliorum vestes deteriorantur. Sic detractor ab istius conuersacione vnam virtutem nititur detrahere et ab alio aliam ut ipse pulcrior appareat, set isto modo non honestabitur.

¶ Item, detractor peiorem fure quia fur non tollit nisi pecuniam, detractor tollit famam. Vindicta detractoris patet Num. 12[:10], vbi Maria, soror Moysi, detrahens ei percussa est lepra, et congrue nam qui detrahendo mutilat societatem hominum. Iuste ipse sequestratur a societate hominum.

¶ Item, Num. 13[:26], quia exploratores detraxerunt terre promissionis non intrauerunt illam. Vnde, Prou. 13[:13]: *Qui detrahit alicui rei, in futurum se obligat*, scilicet, ad penam quia tenetur ad restitucionem fame quam abstulit quam diminuit. Ideo, precipue cauenda est detraccio. Igitur, superiores quia difficile est restiture famam eorum si sit lesa, Exod. 22[:28]: *Diis non detrahes, et principi populi tui non maledices*.

¶ Figuratur pena huius peccati, Gen. 9[:22-23], in filio Noe qui patris verenda derisit et aliis ad derisionem ostendit. Vnde, malediccionem patris incurrit seruituti addictus est.

¶ Item, detractio perita lesa est eo quod tres animas occidat, audientem, scandalizatum, et ipsum detrahentem. Vnde Bernardus, *Super Canticum*, quid horum grauius sit detrahere an, etc., ut superius. Nam secundum Augustinum, numquam foret detractor si non esset auditor. Vnde, Leu. 19[:14]: *Non maledices surdo,* id est, non detrahes absenti qui non potest audire. Prou. [24:21]: *Cum detractoribus non commiscearis*. *Quia repente veniet* perdicio eorum [Jer. 6:26]. Nam secundum Augustinum, detractores hominum bonum diminunt mala exaggrauant indifferencia perictunt.

¶ Iccirco, totum foret sequi exemplum formice, Prou. 6[:6]: *Vade ad formicam, et disce sapientiam*. Cuius natura est, quod si inueniat cadauer ex vna parte corruptum sit, et nos debemus ruminare bonam famam proximi non mala discutere, Eccli. 19[:24], iustus *inclinat faciem suam, et fingit se non videre*. Set detractor ad malam parte se inclinat. Similis in hoc vespertilioni qui insidiatur lampade accense ut eam extinguit quia odit lucem et tamen seipsum comburit, Ysai. 5[:20]: *Ve dicitis bonum malum*; peruerse esse intents. Prou. 25[:23]: *Ventus aquilo dissipat pluvias, et facies tristis linguam detrahentem*.

¶ Item, detractor comparatur vrso, Dan. 7[:5], qui habuit *tres ordines* dencium *in ore* cui dictum est: *Surge, comede carnes plurimas*. Tres ordines dentium sunt genera detraccionis que sunt oblocucio, derogacio, detraccio. Oblocucio que est contra verum agnitum contendere. Vnde, aliquis minus apprecietur.

¶ Derogacio est de bonis alterius diminucio, et talis similis est cani uel animali habenti labia inequalia maius et minus sic detractor quando loquitur de malo dilatat labia sua, Prou. 20[:19]: *Qui revelat misteria, et dilatat labia sua, ne commiscearis*, set in bonis proximi vtitur labie curto.

¶ Tercium genus dicitur detractor que dubia vertit in malam partem, Eccli. 11[:33]: *Bona in mala convertens insidiatur, et in electis* ponet *maculam*. Iccirco, fac secundum consilium, Prou. 4[:24]: *Remove a te os pravum, et detrahencia labia sint*. Autem, secundum Bernardus huius vicii due species, quarum vna est nuda, que statim patet, alia est obumbrata, que a quadam commendacione incipit. Si detractor sic incipiat, Nouit Deus quod diligo eum de quo loquor, et non propter malum eius dico, set vellem quod aliter se haberet, vnde, foret magis commendabitur.

¶ Item, secundum Augustinum, libro *De similitudinibus,* detraccio fit quociens aliquid de aliquo ea intencione dicitur ut minus apprecietur, et committitur quinque modis secundum quosdam. Primo quando negatur bonum quod scitur esse factum. Secundo quando bonum quod non potest negari peruertitur. Tercio quando malum /f.29va/ occultum reuelatur. Quarto quando malum factum ad confusionem facientis augmentatur. Quinto quando nouum malum fingitur.

¶ De quibus omnibus dicit Apostolus, [Rom. 1:30]: *Detractores, Deo odibiles*. Item, Ambrosius, libro tercio, *De officiis*, Christus semetipsum exinaniuit ut hominem virtutibus locupletaret. Tu autem detrahendo quantum in te est spolias quam Christus vestiuit. Vnde, Augustinus, *Super Joannem,* homilia 5, grauius est persequi in homine quod Christianus est quam quod homo est. Item, Anselmus, libro *De similitudinibus*, dicit tria esse homicidiorum genera que sunt corporalis interfeccio, detraccio, odium fraternum. De quibus dicitur *De penitentia,* Dist. 1, *Homicidiorum.*

¶ Item, Chrisostomus, *Super Mattheum*, homilia 48, detrahens seipsum confundit, ut siquis diceret solem esse tenebrosum. Non solum detraheret, set seipsum confunderet.

¶ Item, Gregorius, *Moralium* 22, plerumque detraccionibus lacerari promittitur ut cum nos ex sua parte vox laudantis eleuat, ex alia parte lingua detrahentis humiliet. Et ponit exemplum de arbore que cum impulsu vnius flatus ita impellatur ut euelli posse videatur, de diuerso veniente alio flatu erigitur et ad statum redit ac per hoc melius crescit. 2 Cor. 6[:8]: *Per infamiam, et bonam famam.* Ideo, dicit Hieronymus, *Epistula* 94, vitam sanctorum euertere non possunt, quamuis famam decolorare nitantur set parum oberit iusto prauorum detraccio. Nam falsus rumor cito opprimitur, et uita posterior iudicat de priore. Vnum, tamen, non debet quis necligere quod alii de se senciunt. Quia secundum Ambrosium, libro primo, *De officiis*, necligere bonorum opera iudicia uel est arrogancie uel dissolucionis consciencia. Enim, nobis necessaria est propter nos set fama propter alios, C. 11, q. 3, [c. 13].

¶ Item, detractor similis est cani qui primo ponit os suum ad caudas aliorum canum ut odoret fiditates, Philosophi, 3. Videte canes videte malos operarios immo similis est serpenti cuius lingua bifurcatra est, secundum Philosophum, secundo, *De animalibus,* quod quidem valde in naturale sit homini ut sit bilinguis cum in aliis sensibus duo habeat organa, set in sensu loquendi vnicum habeat lingue instrumentum. Igitur, secundum Bernardum, *Super Cantica*, homilia 14, caue ne sis aliene uite aut curiosus explorator aut temerarius iudicator. Eciamsi perperam actum sic quod deprehendis, magis autem intencionem excusa, si opus non possis.